Regering versoek om by ‘pensioenkrisis’ in te grypFoto: ANA Pensioenarisse het ŉ beroep op die regering gedoen om in te gryp in die dreigende krisis met hul spaargeld en om die gedrag van pensioenfondsbestuurders te ondersoek. Dit het Dinsdagaand aan die lig gekom tydens ŉ paneelgesprek wat deur die Kaapstadse fondsbestuurder 10X Investments gehou is en deur die Daily Maverick aangebied is om die “pensioenkrisis in Suid-Afrika” aan te roer. Zack Bezuidenhout, hoof van S&P Dow Jones-indekse vir sub-Sahara-Afrika, het bewyse voorgehou wat wys dat 80% van aktiewe bestuurders jaarliks onderpresteer teen die bedryf se normstandaard terwyl ŉ premie vir hul dienste gevra word. Bezuidenhout het gesê die probleem is nie eksklusief tot Suid-Afrika nie. “Dit is baie moeilik om ŉ normstandaard te klop,” het hy bygevoeg. Africa Melane, radio-aanbieder, het die regering versoek om in te gryp en die pensioenfondsbedryf te red nadat TV-persoonlikheid Siv Ngesi ook wou weet waarom inligting oor hoe om te spaar nie deel is van die skoolkurrikulum nie. Melane het gesê die regering moet optree om enigiets, wat soos roofgedrag lyk, onwettig te maak en om pensioenarisse te beskerm. Talle lede uit die gehoor het gesê hulle is vasbeslote om hul makelaars en finansiële raadgewers ŉ paar moeilike vrae te vra oor wie voordeel trek uit hul swaarverdiende geld. Steven Nathan, uitvoerende hoof van 10X, het aan die gehoor gesê volgens syfers van die nasionale tesourie, kan slegs 6% van Suid-Afrikaners bekostig om af te tree en dié getal is nou al die afgelope 25 jaar dieselfde. Nathan, die voormalige besturende direkteur van Deutsche Bank in Johannesburg en Londen, het aangevoer ingewikkelde beleggingstate is klaarblyklik ontwerp om verwarrend te wees. Hy het gesê selfs hy sukkel soms om sin te maak van die maandelikse state wat mense na hom toe bring, veral wat betref hoeveel hulle betaal aan fooie, ondanks die feit dat hy al vir so lang ruk in die bedryf is. Die paneelgesprek het onderwerpe gedek van pensioenfondsbestuurders se duur fooie, aktiewe en passiewe beleggingsbestuur en ingewikkelde pensioenfondskontrakte.